ઈસ્લામમાં બે સંપ્રદાય છેઃ શિયા અને સુન્ની. આજે દુનિયાના લગભગ 85-90% મુસ્લિમ સુન્ની છે અને બાકીના શિયા. ઈશ્વરના અસ્તિત્વને લગતા શાસ્ત્ર (Theology) પ્રમાણે જોઈએ તો આ બંને સંપ્રદાયો વચ્ચે વાસ્તવમાં કોઈ ફરક નથી – બંને એક જ અલ્લાહને માને છે, હજરત મોહમ્મદ પયગંબર (સ.અ.) ને ફોલો કરે છે, અને આપની પયગંબરી તેમજ આપના થકી કુરાનને અનુસરે છે અને ઈસ્લામવિષયક બધાં જ ગુણો સ્વીકારે છે. ‘જય શ્રી કૃષ્ણ’, ‘જય માતાજી’, ‘જય જિનેન્દ્ર’ જેવા અભિવાદન આપણે હંમેશાથી કરતા આવ્યા છીએ પણ આ અભિવાદનોમાં મોસ્ટલી આપણા દેવી–દેવતાઓની જય જ બોલાતી હોય છે. ક્યાંય સામેવાળાની સલામતી કે શાંતિપ્રિયતાના દર્શન થતાં નથી. દુનિયાના તમામ ધર્મોની સરખામણીએ ઈસ્લામ વધારે બુદ્ધિનિષ્ઠ ધર્મ છે અને એકબીજાને મળે ત્યારે સલામ–શાંતિથી શરૂઆત કરે છે. ઈસ્લામમાં જ્યારે ‘અસ્સલામુ આલેકુમ’ બોલાય છે એનો અર્થ થાય ‘તમારા પર સુલેહશાંતિ બની રહે’. મોહમ્મદ પયગંબરે દુનિયાના દરેક લોકો સાથે આ શાંતિનો સંદેશો ફેલાવવાની તાકિદ કરી અને કુરાનમાં પણ આ રીતના સલામને અનુસરવાનું કહેવામાં આવ્યું છે.